《同王以湘沧浪亭怀古》
清代·谭廷献

游丝罥花天阴阴，隔花啼鸟青林深。古人不见古亭圮，惟闻流水如鸣琴。

清流不洗世人耳，满城弦管多繁音。昼漏迟迟歌未歇，豪竹哀丝为谁发。

此时蔓草遍池台，当日金钱买风月。胜地由来有盛衰，何况人生易华发。

天涯吊古复伤离，人物风流各有时。云树江南留不得，争知来者复为谁。

作者简介：谭廷献，字仲修，号复堂，仁和人。同治丁卯举人，官合肥知县。有《复堂诗》。